《斋敕出南台舟次恭纪 其二》
清代·周煌

鹢首双高俯大洋，遥知不日是扶桑。先安廉石争风力，总有恬扶应国祥。

耀远旌麾通浩淼，凌空笳吹起潜藏。明朝底物常相对，碧海青天日月光。

作者简介：（?—1784）四川涪州人，字景垣，号海山。乾隆二年进士。授编修。以文学著称，尝以侍讲任册封琉球副使，擢上书房总师傅，官至左都御史。卒谥文恭。有《海山存稿》、《琉球国志略》等。